РЕШЕНИЕ ATALANTA/1/2009 НА КОМИТЕТА ПО ПОЛИТИКА И СИГУРНОСТ
от 17 март 2009 година
относно назначаването на командващ силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (Atalanta)
(2009/288/ОВППС)
КОМИТЕТЪТ ПО ПОЛИТИКА И СИГУРНОСТ,
като взе предвид Договора за Европейския съюз, и по-специално член 25, трета алинея от него,
като взе предвид Съвместно действие 2008/851/ОВППС на Съвета от 10 ноември 2008 г. относно военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия (1) (Atalanta), и по-специално член 6, параграф 1 от него,
като има предвид, че:
(1)
Съгласно член 6, параграф 1 от Съвместно действие 2008/851/ОВППС Съветът упълномощи Комитета по политика и сигурност (КПС) да взема решения за назначаването на командващ силите на Европейския съюз.
(2)
На 18 ноември 2008 г. КПС прие Решение ATALANTA/1/2008 (2) за назначаване на комодор Antonios PAPAIOANNOU за командващ силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия.
(3)
Командващият операцията на Европейския съюз препоръча назначаването на капитан (от военноморските сили) Juan GARAT CARAMÉ за нов командващ силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия.
(4)
Военният комитет на ЕС подкрепи тази препоръка.
(5)
В съответствие с член 6 от Протокола относно позицията на Дания, приложен към Договора за Европейския съюз и Договора за създаване на Европейската общност, Дания не участва в изготвянето и изпълнението на решения и действия на Европейския съюз, свързани с въпросите на отбраната,
РЕШИ:
Член 1
Капитан (от военноморските сили) Juan GARAT CARAMÉ се назначава за командващ силите на ЕС за военната операция на Европейския съюз, предназначена да допринесе за възпирането, предотвратяването и потушаването на пиратските действия и въоръжените грабежи край бреговете на Сомалия.
Член 2
Настоящото решение поражда действие от 7 април 2009 г.
Съставено в Брюксел на 17 март 2009 година.